Tommaso Juglaris

Pitor.
Tommaso Juglaris a l'era nassù a Moncalé ai 9 d'otóber dël 1844, an na famija pòvra darié ëd tre masnà e a l'é mòrt-ie ai 16 ëd genè dël 1925.
A quìndes agn a l'era anscrivusse a l'Academia Albertin-a ëd Bele Art ëd Turin, ma a l'ha dovù chitela dël 1862 për manch ëd sòld.
A l'é andàit a travajé 'me agiutant ëd Paolo Emilio Morgari.
Dël 1865 a l'ha ancaminà a espon-e a la Promotris a Turin, ma sensa tant sucess.
Dël 1870 as anscriv, an pagand sò cotiss con un quàder, al Sìrcol ëd j'Artista ëd Turin.
An cost perìod a travaja a la decorassion ëd cese e palass.

Dal 1871 al 1880 a l'é a Paris, andoa a duverta në studi a Montparnasse.
Peui a va a New York e a Boston.
A l'é ambelessì che Juglaris a ancamin-a a avèj ëd sucess e a l'é nominà professor ëd dissegn e figura e diretor cap ëd la Scòla d'art ëd Boston.
Dël 1883 as maria con Katie Brooks, che belavans a meuir dòp n'ann.

Ëd giugn 1891 a torna an Euròpa: a duverta në studi a Milan e as maria torna (a restrà torna vidov dël 1897).
Dël 1893 a tramuda a Firense e dël 1896 a duverta në studi an contra Montbel 21 a Turin, che peui a tramudrà an contrà prinsi Medeo e an contrà dl'Ospidal (al di d'ancheuj contrà Giolitti).
Apress n'àutr viage ëd travaj an Mérica ancaminà dël 1902, dël 1906 a torna an Piemont.

Euvre prinsipaj
 Le campagnin-e vendiòire
 La singròta
 Nosgnor mòrt
 Ritrat d'Edoard Calandra

Juglaris, Tommaso